La invasió de Polònia (1 de setembre - 6 d'octubre de 1939), també coneguda com a campanya de setembre (polonès: "Kampania wrześniowa"), guerra defensiva de 1939 (polonès: "Wojna obronna 1939 roku") i campanya de Polònia (alemany: "Überfall auf Polen", "Polenfeldzug"), va ser un atac a la República de Polònia per part de l'Alemanya nazi i la Unió Soviètica que va marcar el començament de la Segona Guerra Mundial. La invasió alemanya va començar l'1 de setembre de 1939, una setmana després de la signatura del Pacte Mólotov-Ribbentrop entre Alemanya i la Unió Soviètica, i un dia després que el Soviet Suprem de la Unió Soviètica aprovés el pacte. Els soviètics van envair Polònia el 17 de setembre. La campanya va finalitzar el 6 d'octubre amb Alemanya i la Unió Soviètica dividint i annexionant tota Polònia en virtut del Tractat de Frontera Germano-Soviètica.